ත්‍රස්තවාදයෙන් රට මුදා ගැනීමේ වටිනාකම හොඳින්ම දන්නේ එදා කොටි ත්‍රස්තවාදයෙන් බැට කෑ ජනතාව මිස සෙසු පළාත්වල සුවපහසු ජීවිත ගත කළ අය නොවන බව පෙන්වා දෙන ජනාධිපති මහින්ද රාජපක්ෂ මහතා එම ජනතාව කිසි‍විටෙක ඉඩම් හා පොලිස් බලතල ඉල්ලා නොසිටි බව ද වෙනම රාජ්‍යයක් ඉල්ලා නොසිටි බව ද කියා සිටී.ජනතාව සෑමවිටම බලාපොරොත්තු වුණේ රජයකින් රටවැසියන් වෙනුවෙන් ඉටු විය යුතු යුතුකම් මිස ඉඩම් හා පොලිස් බලතල හෝ වෙනම රටක් නොවන බවත් ජනාධිපතිවරයා කියා සිටී.ජනතාවගේ ජීවිතවලට බලපෑම් එල්ල කළ මාරක ඉතිහාසයට නැවතීමේ තිත තැබීමට වත්මන් රජය සමත් වූ බව පැවසූ ජනාධිපතිවරයා එදාට වඩා උදාර ජීවිතයක් ගත කිරීමේ අවස්ථාව ජනතාවට අද ලැබී තිබෙන බවත් පැවසීය.ජනාධිපති මහින්ද රාජපක්ෂ මහතා මේ බව සදහන් කළේ ශ්‍රී ලාංකීය වාරි ඉතිහාසයට නව පරිච්ඡේදයක් එක් කරමින් ඉදිකළ රඹකැන්ඔය ජලාශයේ මංගල දියවර නිකුත් කිරීම වෙනුවෙන් පැවැති උත්සවය අමතමිනි.රට සංවර්ධනයේ ජයග්‍රාහී ගමනක් සනිටුහන් කරන මේ ජලාශ ව්‍යාපෘතිය අම්පාර දිස්ත්‍රික්කයට අයත් මහඔය, පදියතලාව සහ රිදීමාලියද්ද ප්‍රාදේශීය ලේකම් කොට්ඨාශ කේන්ද්‍ර කරගනිමින් ඉදිකර තිබෙන අතර ඒ වෙනුවෙන් ශ්‍රී ලංකා රජය වැයකර තිබෙන මුදල රුපියල් මිලියන 3,970 කි.